La alegerile locale, pe lângă miza uriașă de la Primăria Capitalei, un alt interes deosebit îl reprezintă lupta electorală pentru Sectorul 1, cel mai bogat sector al Bucureştiului.
Dumitru Dragomir a comentat la MAX PROFEŢIILE LUI MITICĂ lupta pentru Primăria Sectorului 1, verdictul său fiind că Liviu Negoiţă, fost primar al Sectorului 3, va câștiga fără probleme.
Dincolo de predicţia sa actuală, marele regret al lui Dumitru Dragomir este că nu mai are vârsta la care să administreze Sectorul 1, în care locuieşte. "Dacă eram cu zece ani mai tânăr câştigam sectorul 1 cu cel puţin 46-48 la sută.
Acum nu mai am vârsta să candidez. Balamalele mă ţin, dar nu pot să le fac pe toate. Misiunea mea acum este să muncesc pentru nepoţi şi pentru fiul meu", i-a spus Dumitru Dragomir lui Horia Ivanovici.
Revenind la contextul electoral prezent, fostul şef al LPF consideră că actualul primar al sectorului 1 nu are nicio şansă să câştige în faţa lui Liviu Negoiţă. "Pentru Primăria Sectorului 1 au apărut doi titani.
Liviu Negoiţă, care a fost la Sectorul 3, sector care e frumos și datorită lui Liviu Negoiță, nu doar lui Robert. Și mai e unul, Dragoș Drăgoteanu, un multimilionar care știe bine cu ce se mănâncă munca și administrația.
Sunt două nume noi, să vedem cine mai apare. Dacă Clotilde candidează că cei doi sau numai cu Liviu Negoiță, nu are nicio șansă. Liviu Negoiță iese primar la Sectorul 1 en-fanfare. Și o maimuță dacă o pui cu Clotilda, câștigă. Clotilda a făcut numai rău sectorului", a mai spus Dragomir, la MAX PROFEŢIILE LUI MITICĂ.
Liviu Negoiţă ar urma să fie candidatul PUSL, partidul lui Dan Voiculescu, la primăria sectorului 1, el înscriindu-se în această formaţiune politică în iunie 2023. În ceea ce-l priveşte pe Dragoş Drăgoteanu, acesta este un afacerist de succes, în vârstă de 55 de ani, unul dintre jucătorii importanţi în domeniul imobiliar, fondator al companiei Euroest.
Surse din PSD afirmă că social-democraţii îşi vor alege candidatul dintre șeful ASF, Alexandru Petrescu, medicul Adrian Streinu Cercel și deputatul Florin Manole, iar liberalii ar opta pentru Sebastian Burduja, însă acesta se pare că ar fi declinat oferta.